Europas klima

Europas klima er for det meste relativt mildt og rolig sammenlignet med andre landmasser på samme breddegrader. Området rammes sjelden av alvorlige uvær eller ekstreme værsituasjoner. I Nord-Amerika har man tornadoer, orkaner og snøstormer, mens land som Kina kan få både ekstrem varme og brutal kulde. I Europa kan et temperaturfall på 10 grader fra en dag til den neste være et betydelig væromslag, mens dette ikke er uvanlig i USA. 

Vintrene i Europa er generelt ikke strenge unntatt i nord og øst, og somrene er vanligvis varme. Fremherskende sørvestlig vind fra Atlanterhavet bringer varm, fuktig luft fra tropene. Norges vestkyst har verdens størstetemperaturavvik relativt til det som er vanlig på breddegredden. Fjordene fryser sjelden til og samtidig fører fjellene innenfor Norges kyst til store snøfall. Atlanterhavskysten i Nord-Europa har små temperaturforskjeller og lang vekstsesong blant annet for gress. Nord- og Øst-Europa preges av kontinentalt klima med lang og kalde vintrer; lignende værforhold er det i Alpene og andre høyfjell. 

Middelhavsklima er preget av milde, fuktig vintre og varm, tørre somre langs kysten og er påvirket av fjellkjeder nær kysten. Den varme, støvete vinden sirocco blåser fra Afrika mot Italia og pålandsvinden le marin kan kjøle ned kyststrøkene i Languedoc. I det østlige middelhav er forskjellen mellom årstidene tydeligere for eksempel varer den tørre sommervarme lenge i Aten. Sierra Nevada har snø hele året. I det indre av Pyreneerhalvøya og Balkan har klimaet et kontinentalt preg, det kan falle snø på den spanske meseta og på deler av Balkan inkludert det nordlige Hellas.

Rundt og i de store fjellområdene er det egne værforhold blant annet lokale vinder og temperaturinversjon. Fønvind oppstår ofte i Alpene ved sørlig vindretning, mens bora fører kaldluft til Adriaterhavet og mistral blåser langs Rhône til Middelhavet.

Mest nedbør i Europa faller på fjellskråningene langs Atlanterhavet inkludert Vestlandet, Irland, det vestlige Skottland og Lake District. I Sør-Europa er det stort lokale variasjoner i nedbør og mest nedbør faller i De dinariske alper. Deler av blant annet Spania og Sicilia ligger i regnskygge og får mindre enn 500 millimeter i året.  

Temperatur
Madrid ligger på samme breddegrad som New York City (omtrent 40,5ºN), mens København er nærmere Nordpolen enn det Patagonia lengst sør i Sør-Amerika er Sydpolen. Likevel har Europa et temperert klima, og dette kommer av den milde og fuktige luften som strømmer inn over Europa fra Atlanterhavet i vest. Europa har ikke store fjellkjeder som Rocky Mountains i Nord-Amerika eller Andesfjellene i Sør-Amerika som hindrer den vestlige vinden i å blåse denne milde havluften langt inn på kontinentet. Europa har heller ikke store landmasser nord for seg som kan sende iskalde kuldebølger sørover, slik vi ser i Canada, USA og Mexico hver vinter. Kald luft kan derimot innimellom strømme vestover fra Russland og Sibir og gi svært kalde forhold i store deler av Europa. Det er sjelden trykkende varme i nordlige og sentrale områder av Europa, men sør for Alpene er det derimot annerledes. Når Middelhavet varmes opp om sommeren kan Spania og Hellas få stekende varme. Av og til kan tørr og varm vind fra Sahara strømme nordover på kontinentet og gi høye temperaturer også nord for Alpene. 

Nedbør
Siden Atlanterhavet i stor grad påvirker klimaet i Europa kunne man forvente at Europa i det store og hele har et fuktig klima. Nordlige og sentrale deler av Europa får en god del regn og snø gjennom hele året, men store deler av kontinentet får ikke de store mengdene. Det meste av kontinentet nord for Alpene, fra Frankrike via Tyskland til Russland har en nedbørsnormal som er mindre enn 1000 mm i året. Paris og London har enda mindre, bare omtrent 600 mm i året, noe som er mindre enn for eksempel New York City, San Francisco og Sydney. 

I andre deler av verden vil dette ha vært altfor lite nedbør til å holde liv i jordbruket og plantelivet vi finner over hele Europa. Siden Europa ligger på så pass høye breddegrader hindrer dette solen i å svi plantene og tørke opp jorda. I tillegg vil den relativt høye fuktigheten og det omfattende skydekket hindre regnet i å raskt fordampe fra jordoverflaten. Nedbøren kommer som regel heller ikke styrtende ned i store mengder som renner raskt vekk fra overflaten, men i små mengder i form av yr og lett regn som gir jordoverflaten god tid til å absorbere vannet. Det finnes derimot unntak, og langs vestkysten av De britiske øyer og Skandinavia kan det regne i store mengder over lang tid. Vestlandet er det våteste området i hele Europa (og et av de våteste på den nordlige halvkule utenfor tropene og land med monsunklima), og byene Førde og Bergen er de våteste byene. Enkelte områder på Vestlandet har en nedbørsnormal på over 3000 mm i året. 

Alpene fører til flere forskjellige værsituasjoner rundt seg, mens Spania med sine fjellområder, høye platå og store havområder på begge sider har mange forskjellige typer lokalklima. Selv land med mer ensartet topografi, som Belgia og Nederland, kan ha forholdsvis store endringer i været fra dag til dag på grunn av lavtrykk (ekstratropisk syklon) som kommer inn fra vest.

 Referanser 

Kilder
 Henson, Robert: The Rough Guide to Weather. Rough Guides 2002.